CELEX: 
Language: mt
Date: 2019-10-29 00:00:00
Title: DIRETTIVA TA’ IMPLIMENTAZZJONI TAL-KUMMISSJONI (UE) .../… li temenda d-Direttiva ta’ Implimentazzjoni tal-Kummissjoni 2014/96/UE dwar ir-rekwiżiti għat-tikkettar, is-siġillar u l-imballaġġar ta’ materjal tal-propagazzjoni tal-pjanti tal-frott u ta’ pjanti tal-frott maħsuba għall-produzzjoni tal-frott, li jaqgħu fl-ambitu tad-Direttiva tal-Kunsill 2008/90/KE fir-rigward tal-kulur tat-tikketta għall-kategoriji ċertifikati tal-materjal tal-propagazzjoni u tal-pjanti tal-frott u fir-rigward tal-kontenut tad-dokument tal-fornitur

DIRETTIVA TA’ IMPLIMENTAZZJONI TAL-KUMMISSJONI (UE) .../…
            
            
               ta’ 29.10.2019
            
            
               li temenda d-Direttiva ta’ Implimentazzjoni tal-Kummissjoni 2014/96/UE dwar ir-rekwiżiti għat-tikkettar, is-siġillar u l-imballaġġar ta’ materjal tal-propagazzjoni tal-pjanti tal-frott u ta’ pjanti tal-frott maħsuba għall-produzzjoni tal-frott, li jaqgħu fl-ambitu tad-Direttiva tal-Kunsill 2008/90/KE fir-rigward tal-kulur tat-tikketta għall-kategoriji ċertifikati tal-materjal tal-propagazzjoni u tal-pjanti tal-frott u fir-rigward tal-kontenut tad-dokument tal-fornitur
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat id-Direttiva tal-Kunsill 2008/90/KE tad-29 ta’ Settembru 2008 dwar il-kummerċjalizzazzjoni tal-materjal tal-propagazzjoni tal-pjanti tal-frott u tal-pjanti tal-frott maħsuba għall-produzzjoni tal-frott
                  1
               , u b’mod partikolari l-Artikolu 9(1) tagħha,
            
            
               Billi:
            
            
               (1)Id-Direttiva ta’ Implimentazzjoni tal-Kummissjoni 2014/96/UE
                  2
                tistabbilixxi r-rekwiżiti għat-tikkettar tal-materjal tal-propagazzjoni tal-pjanti tal-frott u tal-pjanti tal-frott maħsuba għall-produzzjoni tal-frott biex tiżgura l-identità u t-traċċabbiltà ta’ dak il-materjal tal-propagazzjoni u ta’ dawk il-pjanti tal-frott matul il-kummerċjalizzazzjoni.
            
            
               (2)F’konformità ma’ dik id-Direttiva, l-użu ta’ tikketti kkuluriti għall-materjal tal-propagazzjoni tal-pjanti tal-frott u għall-pjanti tal-frott tal-kategoriji prebażiċi, bażiċi u ċċertifikati kellu jiġi rieżaminat mill-Kummissjoni sal-1 ta’ Jannar 2019. 
            
            
               (3)Stħarriġ imwettaq mill-Kummissjoni wera li l-maġġoranza tal-Istati Membri huma favur l-użu obbligatorju ta’ tikketta kkulurita għall-kategoriji prebażiċi, bażiċi u ċċertifikati tal-materjal tal-propagazzjoni u tal-pjanti tal-frott. L-istħarriġ indika wkoll li bosta Stati Membri jikkummerċjalizzaw il-materjal Conformitas Agraria Communitatis (“CAC”) b’dokument tal-fornitur isfar fil-forma ta’ tikketta mwaħħla mal-materjal CAC. 
            
            
               (4)Sabiex titqies il-prattika eżistenti fl-Istati Membri, u sabiex jiġi żgurat li jkun hemm distinzjoni ċara bejn id-dokument tal-fornitur għall-materjal CAC u t-tikketti uffiċjali għall-materjal prebażiku, bażiku u ċċertifikat, jenħtieġ li l-kulur tat-tikketta CAC ikun isfar meta d-dokument tal-fornitur ikun imwaħħal mal-materjal CAC. Jenħtieġ li ma jiġi preskritt l-ebda kulur speċjali għad-dokument tal-fornitur meta ma jkunx imwaħħal mal-materjal CAC minħabba li f’każ bħal dan ma hemm ebda riskju ta’ konfużjoni ma’ xi tikketta jew dokument ieħor.
            
            
               (5)Id-Direttiva ta’ Implimentazzjoni 2014/96/UE ma tippreskrivix kulur speċifiku għad-dokument tal-fornitur meta jkun imwaħħal mal-materjal CAC fil-forma ta’ tikketta. Bħalissa, ċerti Stati Membri jużaw kulur li mhuwiex isfar għal dawk it-tikketti. Sabiex jiġi evitat kwalunkwe tfixkil fil-kummerċ, jenħtieġ li għal perjodu tranżitorju l-Istati Membri jitħallew jawtorizzaw il-kummerċjalizzazzjoni fit-territorju tagħhom stess tal-materjal CAC li miegħu jitwaħħlu tikketti f’kulur li mhuwiex isfar, fejn dawk it-tikketti kkuluriti diġà kienu jintużaw sal-1 ta’ April 2020.
            
            
               (6)Barra minn hekk, l-esperjenza wriet li l-kontenut tad-dokument tal-fornitur jista’ jiġi ssimplifikat biex tiġi żgurata aktar flessibbiltà għall-kummerċjalizzazzjoni tal-materjal CAC f’kull Stat Membru. Meta d-dokument tal-fornitur ikun fih inqas informazzjoni jkun aktar faċli għall-fornitur li jnaqqas id-daqs ta’ dak id-dokument sabiex ikun jista’ jitwaħħal fuq il-materjal CAC li jkun se jiġi kkummerċjalizzat. Għal din ir-raġuni, jenħtieġ li l-provvista ta’ informazzjoni dwar il-kwantità ta’ materjal CAC ikkummerċjalizzat u l-Istat Membru fejn ġie prodott il-materjal CAC, meta dan ikun differenti mill-Istat Membru li fih ikun tħejja d-dokument tal-fornitur, tkun fakultattiva. 
            
            
               (7)Wara li kkunsidrat il-bidliet li jridu jsiru fir-rekwiżiti tat-tikkettar għall-materjal tal-propagazzjoni tal-pjanti tal-frott u għall-pjanti tal-frott tal-kategoriji ta’ kummerċjalizzazzjoni kollha, kif ukoll fir-rekwiżiti għad-dokument tal-fornitur, huwa xieraq li tiġi emendata d-Direttiva ta’ Implimentazzjoni 2014/96/UE.
            
            
               (8)Sabiex l-awtoritajiet kompetenti u l-fornituri jkollhom żmien biżżejjed biex jadattaw għar-rekwiżiti l-ġodda, jenħtieġ li din id-Direttiva tapplika mill-1 ta’ April 2020.
            
            
               (9)Il-miżuri previsti f’din id-Direttiva huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf, it-taqsima il-Materjal tal-Propagazzjoni u l-Pjanti tal-Ġeneri u l-Ispeċi tal-Frott,
            
            
               ADOTTAT DIN ID-DIRETTIVA:
            
            
               Artikolu 1
               Emendi għad-Direttiva ta’ Implimentazzjoni 2014/96/UE
            
            
               Id-Direttiva ta’ Implimentazzjoni 2014/96/UE hija emendata kif ġej:
            
         
         
            
               (1)Fl-Artikolu 2, il-paragrafu 4 huwa sostitwit b’dan li ġej:
            
            
               “4.Il-kulur tat-tikketta għandu jkun:
            
            
               (a)abjad bi strixxa vjola dijagonali għall-materjal prebażiku; 
            
            
               (b)abjad għall-materjal bażiku; 
            
            
               (c)blu għall-materjal iċċertifikat.”;
            
            
               (2)L-Artikolu 5 huwa sostitwit b’dan li ġej:
            
            
               “Artikolu 5
               Id-dokument tal-fornitur għall-materjal CAC
            
            
               1.L-Istati Membri għandhom jiżguraw li l-materjal CAC li jiġi kkummerċjalizzat ikollu miegħu dokument imħejji mill-fornitur f’konformità mal-paragrafi 2, 3 u 4 (“id-dokument tal-fornitur”). 
            
            
               L-Istati Membri għandhom jiżguraw li d-dokument tal-fornitur ma jkunx jixbah lid-dokument ta’ akkumpanjament imsemmi fl-Artikolu 3 sabiex jiġi evitat li tinħoloq konfużjoni bejn dawn iż-żewġ dokumenti.
            
            
               2.Id-dokument tal-fornitur għandu jinkludi mill-inqas l-informazzjoni li ġejja:
            
            
               (a)l-indikazzjoni “Regoli u standards tal-UE”; 
            
            
               (b)isem l-Istat Membru fejn ikun tħejja d-dokument, jew il-kodiċi rispettiv;
            
            
               (c)il-korp uffiċjali responsabbli jew il-kodiċi rispettiv;
            
            
               (d)isem il-fornitur, jew in-numru ta’ reġistrazzjoni/kodiċi tiegħu maħruġ mill-korp uffiċjali responsabbli;
            
            
               (e)in-numru tas-serje individwali, in-numru tal-ġimgħa jew in-numru tal-lott;
            
            
               (f)l-isem botaniku;
            
            
               (g)l-indikazzjoni “materjal CAC”;
            
            
               (h)id-denominazzjoni tal-varjetà u, fejn xieraq, il-klonu. Fil-każ tas-salvaġġ li ma jappartjenix għal varjetà: isem l-ispeċi jew l-ibridu interspeċifiku kkonċernat. Għall-pjanti tal-frott imlaqqma, din l-informazzjoni għandha tingħata għas-salvaġġ u għall-parti mlaqqma ta’ fuq. Fil-każ tal-varjetajiet li għalihom tkun għadha pendenti applikazzjoni għar-reġistrazzjoni uffiċjali jew għal dritt fuq varjetà ta’ pjanta, din l-informazzjoni għandha tindika: id-“denominazzjoni proposta” u “applikazzjoni pendenti”;
            
            
               (i)id-data tal-ħruġ tad-dokument.
            
            
               3.Meta d-dokument tal-fornitur ikun imwaħħal mal-materjal CAC, il-kulur tiegħu għandu jkun isfar.
            
         
         
            
               4.Id-dokument tal-fornitur għandu jiġi stampat b’linka permanenti f’waħda mil-lingwi uffiċjali tal-Unjoni, b’mod li l-kontenut tiegħu jkun jidher b’mod ċar u jinqara faċilment.”
            
            
               Artikolu 2
               Traspożizzjoni
            
            
               1.L-Istati Membri għandhom jadottaw u jippubblikaw, sal-31 ta’ Marzu 2020, il-liġijiet, ir-regolamenti u d-dispożizzjonijiet amministrattivi meħtieġa sabiex jikkonformaw ma’ din id-Direttiva. Huma għandhom jikkomunikaw minnufih it-test ta’ dawk d-dispożizzjonijiet lill-Kummissjoni.
            
            
               Huma għandhom japplikaw dawk id-dispożizzjonijiet mill-1 ta’ April 2020.
            
            
               Meta l-Istati Membri jadottaw dawk id-dispożizzjonijiet, fihom għandu jkun hemm referenza għal din id-Direttiva jew għandhom ikunu akkumpanjati minn dik ir-referenza meta ssir il-pubblikazzjoni uffiċjali tagħhom. Huma l-Istati Membri li għandhom jiddeċiedu kif issir dik ir-referenza.
            
            
               2.L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tad-dritt nazzjonali li jadottaw fil-qasam kopert minn din id-Direttiva.
            
            
               Artikolu 3
               Miżuri tranżitorji
            
            
               1.Sat-30 ta’ Ġunju 2021, l-Istati Membri jistgħu jawtorizzaw il-kummerċjalizzazzjoni fit-territorju tagħhom stess tal-materjal Conformitas Agraria Communitatis (“CAC”) li miegħu jitwaħħlu tikketti f’kulur li mhuwiex isfar, fejn dawk it-tikketti kkuluriti diġà kienu jintużaw sal-1 ta’ April 2020. 
            
            
               2.L-Istati Membri għandhom jiżguraw li, meta jiġu kkummerċjalizzati, il-materjal tal-propagazzjoni tal-pjanti tal-frott u l-pjanti tal-frott li jikkwalifikaw bħala materjal CAC jiġu identifikati permezz ta’ referenza għal dan l-Artikolu fid-dokument tal-fornitur meta jintuża bħala tikketta.
            
            
               Artikolu 4
               Dħul fis-seħħ
            
            
               Din id-Direttiva għandha tidħol fis-seħħ fl-għoxrin jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
            
            
               Artikolu 5
               Destinatarji
            
            
               Din id-Direttiva hija indirizzata lill-Istati Membri.
            
            
               Magħmul fi Brussell, 29.10.2019
            
            
               
                     Għall-Kummissjoni
               
               
                     Il-President
                     Jean-Claude JUNCKER
               
               
            
         
         
            
                  
                     (1)
                  
                        ĠU L 267, 8.10.2008, p. 8.
               
               
                  
                     (2)
                  
                        
                  Id-Direttiva ta’ Implimentazzjoni tal-Kummissjoni 2014/96/UE tal-15 ta’ Ottubru 2014 dwar ir-rekwiżiti għat-tikkettar, is-siġillar u l-imballaġġar ta’ materjal tal-propagazzjoni tal-pjanti tal-frott u ta’ pjanti tal-frott maħsuba għall-produzzjoni tal-frott, li jaqgħu fl-ambitu tad-Direttiva tal-Kunsill 2008/90/KE
                   (ĠU L 298, 16.10.2014, p. 12).